Document ID: /roh_data/filtered/fineweb-2-filterrobots_roh.jsonl.gz/47487

Il rumantsch survegn ina exposiziun ambulanta. Cun quella vul la regenza grischuna tranter auter contribuir a la diversitad linguistica e promover la lingua, hai num en la communicaziun. Il project è vegnì sviluppà cun sustegn da la Lia Rumantscha. Il chantun ha uss lubì ina contribuziun maximala da 210'000 francs da la lottaria naziunala per realisar il project.
Lantschada vegn l'exposiziun e la visualisaziun cun il titel «il Rumantsch è biodivers» quest atun en la Chasa dals chantuns a Berna. Suenter dus fin trais mais va l'exposiziun lura sin viadi en ulteriurs chantuns – tranter auter en scolas chantunalas u er en chasas communalas.